LV Eiropas Savienības Oficiālais Vēstnesis L 272/8

KOMISIJAS REGULA (ES) Nr. 969/2014

(2014. gada 12. septembris),

ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz kalcija askorbāta (E 302) un nātrija algināta (E 401) lietošanu konkrētos nepārstrādātos augļos un dārzeņos

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas noteikumi.

(2) Savienības pārtikas piedevu sarakstu un specifikācijas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru pēc Komisijas iniciatīvas vai pēc pieteikuma saņemšanas.

(3) Pieteikums atļaujai izmantot kalcija askorbātu (E 302) un nātrija alginātu (E 401) kā glazētājvielas konkrētos fasētos, atdzesētos, nepārstrādātos augļos un dārzeņos, kas ir sagatavoti patēriņam, tika iesniegts 2012. gada 12. novembrī un tika darīts pieejams dalībvalstīm saskaņā ar Regulas (EK) Nr. 1331/2008 4. pantu.

(4) Pieprasījums pēc svaigi grieztiem augļiem un dārzeņiem arvien pieaug, galvenokārt tāpēc, ka tie ir ērti lietojama, ēšanai gatava pārtika, kā arī veselības ieguvumu dēļ, kas saistīti ar to patēriņu.

(5) Fasēti, atdzesēti, nepārstrādāti augļi un dārzeņi, kas ir sagatavoti patēriņam, ir svaigi augļi un dārzeņi, kurus mazgā, pirms tie tiek lobīti un/vai sagriezti un/vai atdalīti no stublāja, iepako un tur aukstumā. Dažas augļu un dārzeņu sastāvdaļas ir uzņēmīgas pret bojāšanos skābekļa vai gaismas iedarbībā, kam pakļautas augļu un dārzeņu iekšdaļas, pēc to mizošanas un/vai griešanas un/vai stublāja atdalīšanas. Augļu un dārzeņu audu sagriešana izraisa vairākus fizioloģiskos traucējumus, piemēram, oksidāciju, brūnēšanu utt., kas samazina šīs pārtikas uzturvērtību un ir pēc iespējas jānovērš.

(6) Pastāv tehnoloģiska vajadzība izmantot kalcija askorbātu (E 302) un nātrija alginātu (E 401) konkrētos fasētos, atdzesētos, nepārstrādātos augļos un dārzeņos, kas ir sagatavoti patēriņam. Šīs piedevas lieto kombinācijā, lai izveidotu pārtikas gelu, ar ko apstrādā augļu un dārzeņu virsmu, veidojot plānu aizsargslāni, kas darbojas kā fiziska barjera pret skābekli un mitrumu, samazinot šo augļu un dārzeņu sulas iztecēšanu un virsmas sažuvumu. Līdz ar to tiek samazinātas fizioloģiskās bojāšanās reakcijas, tādējādi palīdzot saglabāt šo augļu un dārzeņu uzturvērtību. Tāpēc šis gels nodrošina šādu augļu un dārzeņu labāku un ilgāku saglabāšanu.

(7) Kalcija askorbāta (E 302) un nātrija algināta (E 401) kā glazētājvielu lietošana palīdzētu uzlabot uzglabāšanas kvalitāti fasētiem, atdzesētiem, nepārstrādātiem augļiem un dārzeņiem, kas ir sagatavoti patēriņam, to derīguma laikā, tādējādi veicinot ēšanai gatavu svaigi grieztu augļu un dārzeņu pieejamību un uzlabojot to piekļuvi tirgum.

(8) Kalcija askorbāts (E 302) un nātrija algināts (E 401) ir tādu pārtikas piedevu grupā, kurām nav noteikta pieļaujamā dienas deva (3). Tas nozīmē, ka tādā daudzumā, kāds nepieciešams vēlamā tehnoloģiskā rezultāta sasniegšanai, veselību tie neapdraud.

(9) Saskaņā ar Regulas (EK) Nr. 1331/2008 3. panta 2. punktu, lai atjauninātu Savienības pārtikas piedevu sarakstu, kas iekļauts Regulas (EK) Nr. 1333/2008 II pielikumā, Komisijai ir jālūdz Eiropas Pārtikas nekaitīguma iestādes atzinums, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā atļauja izmantot kalcija askorbātu (E 302) un nātrija alginātu (E 401) kā glazētājvielas fasētos, atdzesētos, nepārstrādātos augļos un dārzeņos, kas ir sagatavoti patēriņam, ir minētā saraksta atjauninājums, kam nav nelabvēlīgas ietekmes uz cilvēku veselību, Eiropas Pārtikas nekaitīguma iestādes atzinumu lūgt nav nepieciešams.

(10) Saskaņā ar Regulas (EK) Nr. 1333/2008 II pielikumu kalcija askorbāta (E 302) lietošana jau ir atļauta “Tikai fasētos, atdzesētos, nepārstrādātos augļos un dārzeņos, kas ir sagatavoti patēriņam, un fasētos, nepārstrādātos un nomizotos kartupeļos” pārtikas kategorijā 04.1.2. “Mizoti, sagriezti un sasmalcināti augļi un dārzeņi”.

(11) Tāpēc ir lietderīgi atļaut lietot nātrija alginātu (E401) par glazētājvielu pārtikas kategorijā 04.1.2. “Mizoti, sagriezti un sasmalcināti augļi un dārzeņi” Regulas (EK) Nr. 1333/2008 II pielikumā, nosakot tā maksimālo līmeni 2 400 mg/kg, un vienīgi kombinācijā ar kalcija askorbātu (E 302), nosakot tā maksimālo līmeni 800 mg/kg pārtikas gela veidošanai.

(12) Ņemot vērā minētos faktus, Regulas (EK) Nr. 1333/2008 II pielikums būtu attiecīgi jāgroza.

(13) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 12. septembrī Komisijas vārdā – priekšsēdētājs José Manuel BARROSO

(1) OV L 354, 31.12.2008., 16. lpp.

(2) Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) Report from the Commission on Dietary Food Additive Intake in the European Union, COM(2001) 542, final.